
Către

BIROUL PERMANENT

AL

CAMEREI DEPUTAŢILOR

Vă înaintăm, alăturat, RAPORTUL asupra propunerii legislative privind egalitatea în drepturi a cetăţenilor români aparţinând majorităţii cu cetăţenii români aparţinând minorităţilor etnice, trimisă spre dezbatere în fond Comisiei pentru drepturile omului, culte şi problemele minorităţilor naţionale  cu adresa  Pl-x  106  din 3 martie 2014, înregistrată cu  nr.4c-5/112 din 3 martie 2014. 
            În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,

Deputat

Nicolae PĂUN

                                   RAPORT

                                                            asupra

propunerii legislative privind egalitatea în drepturi a cetăţenilor români aparţinând majorităţii cu cetăţenii români aparţinând minorităţilor etnice

În temeiul dispoziţiilor art. 95 din Regulamentul Camerei Deputaţilor, republicat, Comisia pentru drepturile omului, culte şi problemele minorităţilor naţionale a fost sesizată spre dezbatere, în fond, cu propunerea legislativă privind egalitatea în drepturi a cetăţenilor români aparţinând majorităţii cu cetăţenii români aparţinând  minorităţilor etnice, trimisă cu adresa nr. Pl.x. 106 din 03 martie 2014 şi înregistrată cu nr. 4c-5/112//din 03 martie 2014.
Camera Deputaţilor este Cameră decizională, în conformitate cu dispoziţiile art.75 alin. (1)  din Constituţia României, republicată. 
Propunerea legislativă are ca obiect de reglementare instituirea unor prevederi privind egalitatea în drepturi a cetăţenilor români aparţinând majorităţii  cu cetăţenii români aparţinând minorităţilor etnice, în sensul stabilirii faptului că cetăţenii români, aparţinând majorităţii să aibă aceleaşi drepturi cu cetăţenii aparţinând minorităţilor etnice. Astfel, conform expunerii de motive, actele prin care „cetăţenilor români aparţinând minorităţilor etnice li se acordă diferite drepturi suplimentare faţă de cetăţenii români de naţionalitate română” ar duce la „discriminarea cetăţenilor români majoritari în propria ţară.” 

Consiliul Legislativ, conform adresei cu nr. 1181 din 29 octombrie 2013, a avizat negativ iniţiativa legislativă, cu observaţii şi propuneri.

          Astfel, conform opiniei Consiliului Legislativ, problematica egalităţii în drepturi a cetăţenilor – ca parte a problematicii drepturilor omului- este reglementată prin instrumente juridice specifice la nivel internaţional (Declaraţia Universală a Drepturilor Omului), cât şi la nivel european (Convenţia Europeană a Drepturilor Omului, Convenţia –cadru  privind protecţia minorităţilor naţionale) la care şi România este parte. Ca urmare, „prezentul demers legislativ este unul inutil, care dublează, prin paralelisme introduse, norme şi principii deja consacrate la nivel intern constituţional”.
Senatul, în calitate de primă Cameră sesizată, a respins iniţiativa legislativă în şedinţa  din data de 25 februarie 2014. 
Guvernul României nu susţine adoptarea acestei iniţiative conform punctului de vedere  cu nr. 72/DPSP din data de 17 01.2014. Potrivit acestui punct de vedere, „prevederile constituţionale stabilesc criteriile de nediscriminare după care „este interzisă orice discriminare, astfel cum precizează art.16 alin. (1) din Constituţie şi conform căruia ‹Cetăţenii sunt egali în faţa legii şi a autorităţilor publice, fără privilegii şi fără discriminări›”. 
 În conformitate cu prevederile art.95 din Regulamentul Camerei Deputaţilor, republicat, membrii drepturile omului, culte şi problemele minorităţilor naţionale au examinat propunerea legislativă în şedinţa din data de 11 martie 2014.
La dezbateri, au fost prezenţi 9 deputaţi din numărul total de 11 membri ai Comisiei drepturile omului, culte şi problemele minorităţilor naţionale.

Membrii Comisiei au arătat că interpretarea conform căreia cetăţenii români beneficiază de mai puţine drepturi decât cetăţenii români aparţinând minorităţilor etnice pe care prezenta iniţiativă doreşte să o susţină este profund anticonstituţională.

Având în vedere argumentele în favoarea respingerii iniţiativei legislative susţinute în timpul dezbaterilor, membrii Comisiei au hotărât, cu unanimitate de voturi (9 membri), să propună plenului Camerei Deputaţilor, spre dezbatere şi adoptare, un raport de respingere a propunerii legislative. 
         Propunerea legislativă se încadrează în categoria legilor ordinare.
             PREŞEDINTE,                                                    SECRETAR,

        NICOLAE  PĂUN                                                  IOAN SORIN ROMAN
Consilier parlamentar,

Dr. Marcela Monica STOICA

